श्री शाह ने कहा कि आज के समागम में युवाओं के जोश से ही पता चल जाता है कि ओडिशा में भाजपा की सरकार बनने जा रही है। उन्होंने कहा कि ओडिशा की महान जनता का भारतीय जनता पार्टी के प्रति उत्साह और समर्थन देखकर निश्चित है कि भाजपा 120 से भी ज्यादा सीटें जीतेगी। उन्होंने कहा कि त्रिपुरा से भी बड़ा जनादेश ओडिशा में भारतीय जनता पार्टी को मिलने वाला है। उन्होंने कहा कि भाजपा को राज्य में मिल रहे जनसमर्थन से नवीन बाबू बहुत घबराए हुए हैं, इसी कारण अब बीजू जनता दल के लोग हिंसा पर उतर आये हैं। उन्होंने कहा कि पिछले डेढ़ साल में ओडिशा में भारतीय जनता पार्टी के 14 से अधिक कार्यकर्ताओं की हत्या कर दी गई है और नवीन पटनायक सरकार हत्यारों को पकड़ भी नहीं रही है। उन्होंने नवीन पटनायक सरकार को चुनौती देते हुए कहा कि आप कब तक हत्यारों को बचायेंगें, ओडिशा में भारतीय जनता पार्टी की सरकार बनते ही हत्यारों को जेल की सलाखों के पीछे पहुंचाया जाएगा और संवैधानिक तरीके से कठोर से कठोर सजा सुनिश्चित की जायेगी। उन्होंने कहा कि भारतीय जनता पार्टी हिंसा में विश्वास नहीं रखती।